UDHËZIM
Nr. 4, datë 14.5.2019

PËR KRITERET DHE NIVELIN E VLERËSIMIT, SI DHE DETAJIMI I PIKËSIMIT PËR TË GJITHA KATEGORITË UJORE NË UJËRAT E BRENDSHME, FORMAT E TJERA TË PESHKIMIT NË DET PA PËRDORIMIN E MJETEVE LUNDRUESE, DHE ZHVILLIMIN E AKUAKULTURËS NË SIPËRFAQE PUBLIKE TOKËSORE DHE UJORE, PËR PROCEDURËN E KONKURRIMIT PUBLIK
(ndryshuar me udhëzimin nr. 9, datë 25.10.2019)

Në mbështetje të pikës 4, të nenit 102, të Kushtetutës, nenit 32, dhe të pikës 3, të nenit 52, të ligjit nr. 64/2012, datë 31.5.2012, “Për peshkimin”, si dhe pikës 19, të vendimit të Këshillit të Ministrave nr. 712, datë 31.7.2013 “Për përcaktimin e procedurave të konkurrimit publik për të drejtën e peshkimit në ujërat e brendshme të Republikës së Shqipërisë”, i ndryshuar,

UDHËZOJ:

KREU I
PROCEDURA E KONKURRIMIT

1. Procedurat e konkurrimit publik për zhvillimin e aktivitetit të peshkimit, kryhet nga Komisioni i Vlerësimit të Kërkesave, i ngritur me urdhër ministri, i cili ka detyra të përcaktuara në VKM-në nr. 712, datë 31.7.2013, “Për përcaktimin e procedurave të konkurrimit publik për të drejtën e peshkimit në ujërat e brendshme të Republikës së Shqipërisë”, i ndryshuar.
2. Drejtoria që mbulon peshkimin, grumbullon, regjistron e verifikon kërkesat e ardhura për zhvillim aktiviteti të peshkimit sipas zonave ujore. Zonat ujore, pasi seleksionohen dhe kategorizohen, renditen në listën për shpallje për konkurrim publik. Për zonat ujore kur nuk ka kërkesa për zhvillim aktiviteti, ministria njofton bashkinë/drejtorinë e ujitjes dhe të kullimit për shpalljen e konkurrimit publik për ujëmbledhësin përkatës. Kur institucioni që administron ujëmbledhësin nuk përgjigjet brenda 45 ditëve për këtë njoftim, ministria shpall konkurrimin.
3. Drejtoria që mbulon peshkimin krijon një data-bazë elektronikë të të gjitha kërkesave të ardhura duke specifikuar emrin e kërkuesit datën, zonën, llojin e aktivitetit të kërkuar, si dhe mbylljen e praktikës.
4. Njoftimi për botim për konkurrim publik për ushtrimin e aktivitetit të peshkimit shpallet në Buletinin e Njoftimeve Publike dhe përmban të dhënat për zonën ujore, pikët vlerësuese për elementet e konkurrimit, dokumentacionin (plan-biznesin tip) që duhet të paraqesin konkurrentët në portalin e-Albania, datën dhe orën e paraqitjes së dokumentacionit. Data e konkurrimit të jetë jo më parë se 7 (shtatë) ditë kalendarike nga data e botimit.
5. Drejtoria e Shërbimeve të Peshkimit dhe Akuakulturës (DSHPA), mban një listë (që përditësohet vazhdimisht) të subjekteve që rezultojnë kundërvajtës i legjislacionit në fushën e peshkimit dhe/ose debitorë, me qëllim që të mbahet parasysh në fazën e shqyrtimit të dokumentacionit për konkurrim nga ana e Komisionit të Vlerësimit të Kërkesave.
6. Lista finale e objekteve ujore e përgatitur nga drejtoria që mbulon peshkimin, si dhe lista e subjekteve fituese, dërgohet për publikim në Buletinin e Njoftimeve Publike nëpërmjet Sektorit të Prokurimeve Publike.

KREU II
KËRKESAT DHE DOKUMENTACIONI PËR SUBJEKTET KONKURRUES

7. Të gjitha subjektet e interesuara që paraqiten për konkurrim, sipas kategorive ujore të shpallura dhe llojit të aktivitetit, duhet të aplikojnë on-line në portalin e-Albania duke dërguar një plan-biznesi për zhvillimin e veprimtarisë së synuar, sipas aneksit 1 që i bashkëlidhet këtij udhëzimi dhe është pjesë përbërëse e tij.
8. Të gjitha subjektet konkurruese nuk duhet të kenë detyrime të pashlyera në organet shtetërore. 

KREU III
KRITERET E KONKURRIMIT DHE TË VLERËSIMIT
[bookmark: _GoBack](shtuar pika 10/1 me udhëzimin nr. 9, datë 25.10.2019)

9. Kriteret e konkurrimit, për të gjitha kategoritë ujore, janë:
a) niveli i investimit, që do të kryhet ose vihet në dispozicion në Shqipëri në raport të drejtë me kapacitetet dhe resurset e zonës ku do të zhvillohet aktiviteti;
b) niveli i prodhimit;
c) niveli i punësimit;
d) niveli i cilësisë së Plan Biznesit.
Në rast klasifikimi me pikë të barabarta, eksperienca në aktivitetin për të cilin konkurrohet ka përparësi.
10. Xhiroja mesatare vjetore e tri viteve të fundit të jetë jo më pak se 50% e planit të investimit. Në rast të paraqitjes së kërkesës nga një bashkim i përkohshëm operatoresh, detyrimisht të paraqitet kontratë noteriale bashkëpunimi, si dhe prokure e posaçme. Në kontratën e bashkëpunimit të përcaktohen qartë të gjitha mallrat/shërbimet/ punët që merr përsipër për të realizuar gjithsecili. 
10/1. Pika 10 e kreut III, nuk zbatohet në rast se paraqitet një konkurrent i vetëm. Ky përjashtim nuk zbatohet në rastin e lagunave bregdetare dhe të akuakulturës.
11. Nivelet e vlerësimit, shprehur me pikë:
Nivelet maksimale të vlerësimit, për të gjitha kategoritë ujore, janë:
a) niveli i investimit	: 	30 pikë;
b) niveli i prodhimit: 	20 pikë;
c) niveli i punësimit: 30 pikë;
d) niveli i cilësisë së Plan Biznesit:	20 pikë.

KREU IV
DETYRAT E KOMISIONIT TË VLERËSIMIT TË KËRKESAVE

12. Komisioni i Vlerësimit të Kërkesave, në përmbushje të detyrimeve të tij, kryen procedurat e mëposhtme:
a) mbas mbylljes së afatit të aplikimit, printon dokumentacionin e ardhur nëpërmjet sistemit dhe mban proces verbalin e konstatimit 
b) verifikon për subjektin konkurrues nëpërmjet DSHPA-së, nëse subjekti kërkues ka marrë sanksione në fushën e peshkimit, nëse është në procedurë për shkelje ligjore në peshkim dhe/ose është debitor po në peshkim.
c) kryen procesin e vlerësimit të dokumentacionit të paraqitur edhe në rastin kur për objektin ujor të shpallur për konkurrim është paraqitur një konkurrues i vetëm.
ç) harton procesverbalin e zhvillimit të procedurës së konkurrimit, ku përshkruhen pjesëmarrësit, konkurrentët e skualifikuar dhe arsyet e skualifikimit, si dhe renditjen e subjekteve të kualifikuara sipas vlerësimit me pikë;
d) shqyrton dokumentacionin e paraqitur brenda 20 (njëzet) ditëve kalendarike dhe vlerëson me pikë sipas çdo elementi konkurrimi dhe përcaktimeve të shpallura në njoftim;
dh) para lidhjes së kontratës me subjektin fitues mund të kërkojë informacion shpjegues për sa deklaruar në plan biznes; 
e) paraqet te ministri, brenda afatit të përcaktuar në shkronjën “d” të kësaj pike, raportin përmbledhës për zhvillimin e konkurrimit, së bashku me procesverbalin e vlerësimit dhe listën e konkurruesve, të renditur sipas pikëve të fituara, për të kërkuar miratimin e procedurës;
ë) pas miratimit të raportit përmbledhës, Komisioni i Vlerësimit të Kërkesave i paraqet ministrit njoftimin e fituesit, për të vijuar me nënshkrimin e kontratës me subjektin fitues;
f) shpall subjektin/et fitues/e. Njoftimi për shpalljen e fituesve vendoset në këndin e njoftimeve të ministrisë, si dhe dërgohet për publikim në Buletinin e Njoftimeve Publike.

KREU V
DISPOZITAT E FUNDIT

13. Pas përfundimit të procedurave të sipërpërmendura, titullari i institucionit ose i deleguari prej tij, lidh kontratën për zhvillimin e veprimtarisë së kërkuar dhe të miratuar në procesin e konkurrimit me subjektin fitues brenda 30 (tridhjetë) ditëve kalendarike nga dita e shpalljes së fituesit në Buletinin e Njoftimeve Publike.
14. Kontratat për zhvillimin e aktivitetit të peshkimit përgatiten nga drejtoria që mbulon peshkimin, sipas modelit të kontratës tip të miratuar me urdhër ministri. Zbatimi i kushteve të vendosura në kontratë, është objekt monitorimi nga grupi i punës i ngritur me urdhër ministri.
15. Udhëzimi nr. 7, datë 15. 5.2018, “Për kriteret dhe nivelin e vlerësimit, si dhe detajimi i pikësimit për të gjitha kategoritë ujore në ujërat e brendshme për procedurën e konkurrimit publik”, shfuqizohet me hyrjen në fuqi të këtij udhëzimi.
16. Ngarkohet Komisioni i Vlerësimit të Kërkesave, drejtoria që mbulon peshkimin në MBZHR dhe DSHPA, për zbatimin e këtij udhëzimi.
Ky udhëzim hyn në fuqi pas botimit në Fletoren Zyrtare.

MINISTRI I BUJQËSISË DHE ZHVILLIMIT RURAL
Bledar Çuçi 


ANEKSI 1
MODELI STANDARD I HARTIMIT TË PLAN-BIZNESIT

A. PJESA PËRSHKRUESE E PLANIT TË BIZNESIT
1. HISTORIKU I AKTIVITETIT EKZISTUES
1.1 Aktiviteti tregtar, nëse ka. 
1.2 Lloji i shoqërisë tregtare. 	
1.3 Përshkrim i burimeve të financimit. 	
1.4 Niveli i punësimit. 
1.5 Performanca e aktivitetit nëse ka për tri vitet e fundit, si dhe perspektiva e së ardhmes për biznesin në fjalë...........................................................................................................................
2. PËRSHKRIMI I PROPOZIMIT
...........................................................................................................................
2.1 Paraqitni me një përshkrim të shkurtër e të përgjithshëm të shprehjes së interesit 
...........................................................................................................................
2.2 Analiza e tregut të peshkut.
...........................................................................................................................
2.3 A keni kontrata ekzistuese të ngjashme ose eksperienca?
...........................................................................................................................
2.4 Niveli i punësimit dhe aftësitë e nevojshme.
...........................................................................................................................
2.5 Legjislacioni i zbatueshëm për këtë investim/aktivitet peshkimi/akuakulturë.
...........................................................................................................................
2.6 Përshkrim i riskut të këtij investimi/aktiviteti.
...........................................................................................................................


3. PROJEKTI TEKNIK I INVESTIMIT TË PROPOZUAR
3.1 Teknologjia, procesi i prodhimit të propozuar dhe niveli i zënies/prodhimit peshkut.
...........................................................................................................................
3.2 Ndërtim/rikonstruksioni, nëse ka.
...........................................................................................................................
3.3 Pajisjet e nevojshme.
...........................................................................................................................
4. DETAJET FINANCIARE TË PROJEKTI TË RI TË PROPOZUAR
...........................................................................................................................
4.1 Përmbledhje e kostove dhe financimit.
...........................................................................................................................
4.2 Komente për parashikimet e të ardhurave dhe fitimit.
...........................................................................................................................
A. UDHËZIM MBI PLOTËSIMIN E PJESËS PËRSHKRUESE TË PLANIT TË BIZNESIT 
1. HISTORIKU I AKTIVITETIT EKZISTUES 
1.1 Aktiviteti tregtar aktual i aplikantit.
- Përshkruani shkurtimisht aktivitetin ekzistues, përfshirë tregun e produktit peshkor dhe përcaktoni konsumatorët tuaj kryesorë.
- Përshkruani kontratat ekzistuese me blerësit.
- Përshkruani konkurrentët tuaj kryesorë dhe pozicionin tuaj në treg.
- Përshkruani shkurtimisht sasinë e peshkut që do të prodhoni/peshkuar, vëllimin ekzistues të shitjeve dhe çmimet mesatare të marra.
1.2 Lloji i shoqërisë tregtare.
- Shpjegoni dhe paraqisni një listë të shoqërive që kanë lidhje pronësie me aktivitetin/biznesin tuaj, të cilat janë të lidhura ngushtë me funksionimin e aktivitetit tuaj ekzistues nëse ka.
1.3 Përshkrimi i burimeve të financimit.
- Përshkruani dhe paraqisni garancitë financiare, që kanë lidhje me aktivitetin dhe që garantojnë zbatimin e detyrimeve të investimeve të marra përsipër.
1.4 Niveli i punësimit.
- Numri total i të punësuarve me kohë të plotë, si dhe numri i të punësuarve me kohë të pjesshme dhe sezonale.
- Përshkruani strukturën e drejtimit të biznesit.
1.5 Performanca e aktivitetit për tri vitet e fundit, si dhe perspektiva e së ardhmes për biznesin në fjalë. 
- Jepni përshkrime të nivelit të performancës financiare të kohëve të fundit, si dhe deklaroni ose bashkëngjisni dokumentacion provues që aplikanti nuk ka detyrime për energjinë elektrike, organet tatimore.
- Operatori nuk duhet të jetë i dënuar sipas nenit 45, pika 1, e ligjit nr. 9643, datë 20.11.2006 “Për prokurimin publik”, i ndryshuar. 
- Përshkruani analizën e bilanceve të 3 viteve të fundit Analizoni shkurtimisht informacionin e bilancit dhe pasqyrës së ardhurave dhe shpenzimeve për tri vitet e fundit, 
2. PËRSHKRIMI I PROPOZIMIT 
2.1 Paraqitni me një përshkrim të shkurtër apo një panoramë të përgjithshme të investimit të ri, si dhe shpjegoni arsyet tuaja përse dëshironi të merrni përsipër projektin. Përshkruani investimin ekzistues në Shqipëri i cili vihet në dispozicion të propozimit. 
- Përshkruani shkurtimisht llojin e aktivitetit, procesin e prodhimit dhe rezultatet përfundimtare të pritshme aty ku është e mundur.
- Shpjegoni synimin përse dëshironi të ndërmerrni këtë projekt. 
2.2 Analiza e tregut të prodhimit peshkor.
Lutemi të merrni parasysh çështjet e mëposhtme nëse do të zhvillohet/paraqitet një produkt peshkor cilësor në bazë të investimit të ri:
- Përshkruani natyrën dhe përmasat e tregut për produktin peshkor dhe përcaktoni konsumatorët tuaj kryesorë;
- Çmimet e produktit peshkor që do të peshkohet/prodhohet krahasuar me tregun;
- Përshkruani marrëveshjet e paraprake me blerësit për prodhimin peshkor të peshkuar/prodhuar si rezultat i investimit, nëse ka; Përshkruani kontrata të ngjashme në fushën e peshkimit. 
- Përshkruani konkurrentët tuaj kryesore dhe se si keni ndërmend të konkurroni me ta.
2.3 A keni kontrata ekzistuese ose eksperienca të ngjashme?
- Përshkruani shkurtimisht kontratat ekzistuese apo ato potenciale në lidhje me investimin tuaj, nëse ka.
2.4 Niveli i punësimit dhe aftësitë e nevojshme me grafikë të ndarë në vite.
- Shpjegoni cilat janë aftësitë e nevojshme për ta bërë këtë projekt (propozim) të suksesshëm dhe se si ju synoni t’i siguroni këto aftësi.
- Nëse synoni të punësoni staf të ri lutemi të përshkruani numrin, eksperiencën dhe kualifikimet që ata duhet të kenë për të gjithë kohëzgjatjen e kontratës e specifikuar për çdo vit.
2.5 Legjislacioni i zbatueshëm për këtë investim.
- Rendisni legjislacionin që zbatohet për këtë aktivitet të zënies/prodhimit të peshkut dhe përshkruani hapat që ju do të ndërmerrni për të siguruar që aktiviteti juaj të jetë i pajtueshëm me të.
- Evidentoni dhe përshkruani lejet/ licencat/certifikatat/ patentat etj., të nevojshme për zbatimin e investimin të ri dhe ushtrimin e aktivitetit.
2.6 Përshkrim i riskut të investimit.
- Identifikoni dhe përshkruani fushat kryesore të riskut brenda projektit tuaj dhe ndikimin që këto mund të kenë në suksesin e projektit të ri.
- Përshkruani çfarë do të bëni ju për të zbutur/minimizuar ndikimin e këtyre risqeve.
- Përshkruani ndikimet sociale të investimit të ri mbi aktivitetin tuaj dhe komunitetin e gjerë nëse ka. 
3. PROJEKTI TEKNIK I INVESTIMIT TË PROPOZUAR
3.1 Teknologjia, procesi i prodhimit të propozuar dhe niveli i zënies/prodhimit të peshkut, kjo e lidhur/shprehur me efektivitetin në sasi peshku i peshkuar/prodhuar dhe i shitur.
- Përshkruani teknologjinë që do të futet në përdorim, kapacitetin e saj, si dhe arsyet për të cilat ky kapacitet është përzgjedhur në lidhje me lëndët e para që keni në dispozicion (rasate peshku, rrjeta peshkimi etj.).
- Përshkruani sasinë e peshkut që mund të peshkoni/prodhoni gjatë kryerjes së këtij investimi sipas viteve. Prodhimi duhet të jete për të gjithë kohëzgjatjen e kontratës. 
- Nëse aktiviteti i zënies/prodhimit të peshkut kërkon kohë për të arritur që të shfrytëzohen me kapacitet të plotë, kjo duhet të shpjegohet në mënyrë të qartë. Për shembull, në vitin 1 pas nënshkrimit të kontratës, kapaciteti i shfrytëzuar është ____%, në vitin 2 arrin në ____% dhe në vitin 3 ____% e me radhë deri kur arrin shfrytëzimin e plotë të kapacitetit. Ky përshkrim duhet të përgatitet për mjetet e veglat që përdoren për zënien/prodhimin e peshkut, pajisjet dhe punimet e ndërtimit që propozohen.
3.2 Ndërtimi/ rikonstruksioni nëse ka.
- Paraqisni një projektide të ndërtimit/ rikonstruksionit të planifikuar. Ndërtimet/ rikonstruksionet duhet të jenë në përputhje me legjislacionin në fuqi për fushën e peshkimit/ akuakulturës dhe atë mjedisore, si dhe të akteve të tjera ligjore në fushat përkatëse.
- Në rast të investimit ekzistues përshkrim i gjendjes faktike të të këtij investimi. 
3.3 Pajisjet e nevojshme.
- Paraqisni një listë të mjeteve/ veglave e pajisjeve të nevojshme që iu duhen për zhvillimin e aktivitetit të zënies/ prodhimit të peshkut.
4. DETAJET FINANCIARE TË PROJEKTIT TË RI TË PROPOZUAR 
4.1 Përmbledhje e kostove dhe financimit.
- Lutemi të paraqisni një përmbledhje të totalit të kostove të investimit të propozuar. 4.2 Komente për parashikimin e të ardhurave dhe fitimit.
- Në rastet kur një aktivitet i zënies/ prodhimit të peshkut ekzistues do të zhvillohet me pritmërinë se do të krijojë të ardhura shtesë, është e nevojshme të paraqitet informacion financiar për aktivitetin ekzistues përpara investimit dhe më pas të planifikohen flukset financiare pas investimit..
- Rezultatet e analizës së të ardhurave dhe analizës së shpenzimeve për investimin e aktivitetit të zënies/ prodhimit të peshkut për të cilin aplikoni për konkurrim publik, duhet të formojnë bazën për planifikimin e flukseve të reja të parave, që iu nevojiten për vazhdimësinë e këtij aktiviteti.









































